
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 16.09.2026, ora 08.00 – 17.09.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 17.09.2026, ora 08.00

RÂURI: 

Debitele au fost relativ staționare. 

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinul hidrografic al Someșului Mic, bazinul superior al Timișului, unele râuri din bazinul superior și mijlociu al Ialomiței și mai mici (sub 30%) pe râurile din bazinele hidrografice: Iza, Tur, Lăpuș, Crasna, Barcău, Crișuri, Arieș, Moravița, Caraș, Nera, Cerna, Suceava, Rm. Sărat, Bârlad, bazinul inferior al Someșului, pe cursul superior și mijlociu al Siretului, pe cursul superior al Prutului și pe unii afluenți ai acestuia, pe unii afluenți din bazinele Jiului, Oltului, Argeșului, Trotușului și pe râurile din Dobrogea.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi, în general, staționare.

Sunt posibile creșteri ușoare de niveluri și debite, pe unele râuri mici din zonele de deal și de munte, ca urmare a precipitațiilor prognozate, slabe cantitativ.

Nivelurile pe râuri la stațiile hidrometrice se vor situa sub COTELE DE ATENȚIE.

DUNARE:
Debitul la intrarea în țară (secțiunea Baziaș) în intervalul 16 – 17.09.2026 a fost în creștere, având valoarea de 1400 m3/s, sub media multianuală a lunii septembrie (3800 m3/s). 

În aval de Porțile de Fier debitele au fost în creștere la Gruia, relativ staționare pe sectorul Calafat – Giurgiu și în scădere pe sectorul Oltenița – Tulcea.

Debitul la intrarea în țară (secțiunea Baziaș) va fi în ușoară creștere (1450 m3/s).

În aval de Porțile de Fier debitele vor fi în ușoară creștere pe sectorul Gruia – Giurgiu, staționare pe sectorul Oltenița – Călărași și în scădere pe sectorul Cernavodă - Tulcea.

2. Situaţia meteorologică în intervalul 16.09.2026, ora 08.00 – 17.09.2026, ora 08.00

În ţara, valorile termice diurne au mai crescut ușor față de ziua precedentă în cea mai mare parte a țării, iar în Banat, Crișana, Maramureș, vestul Transilvaniei și al Olteniei au caracterizat o vreme mai caldă decât în mod normal la această dată (abatere de în general 4...5 grade) și apropiate de mediile multianuale în restul regiunilor. Cerul a fost mai mult senin, cu unele înnorări pe parcursul zilei în zonele de munte, în estul și centrul Munteniei și în Dobrogea, însă doar cu totul izolat din date radar și satelitare au fost ploi slabe în Dobrogea și în Carpații de Curbură. Vântul a suflat slab și moderat. Temperaturile maxime s-au încadrat între 22 de grade la Joseni și 30 de grade la Băilești, iar la ora 06 se înregistrau valori termice cuprinse între 2 grade la Miercurea Ciuc și 21 de grade la Moldova Nouă și Oravița. Izolat a fost ceață dimineața și noaptea în estul Transilvaniei, iar în primele ore ale zilei și în Moldova.
Observație: au fost emise 2 atenționări cod galben pentru fenomene meteorologice periculoase imediate.
La Bucureşti, valorile termice s-au situat în continuare în jurul celor normale pentru această dată, astfel maxima termică a fost de 27 de grade la Afumați și 28 de grade la Filaret și Băneasa. Cerul a fost mai mult senin în prima parte a zilei și pe parcursul nopții și variabil în restul timpului, iar vântul a suflat slab și moderat. La ora 6 temperatura aerului era de 11 grade la stația meteo Băneasa, 12 grade la Afumați și 14 grade la Filaret.
3. Prognoza meteorologică în intervalul 17.09.2026, ora 08.00 – 18.09.2026, ora 08.00

În ţara, valorile termice vor fi apropiate de cele normale în sud-est și mai ridicate decât mediile climatologice în rest, cu abateri pozitive de până la 6...7 grade în vestul țării, unde vremea va fi deosebit de caldă. Cerul va fi mai mult senin, cu înnorări temporare spre seară în nord-vest, iar noaptea în vestul, nordul și parțial în centrul teritoriului.

Izolat va ploua slab (1...5 l/mp) în Banat, Crișana, Maramureș, nordul și nord-vestul Transilvaniei. Vântul va sufla slab și moderat, local cu ușoare intensificări în zona montană înaltă, în Banat, Crișana și în Moldova (viteze în general de 40...45 km/h). Temperaturile maxime vor fi cuprinse între 22...23 de grade pe litoral și 31 de grade izolat în Crișana, Banat și în vestul și sudul Olteniei, iar cele minime se vor încadra între 4 grade în depresiunile Carpaților Orientali și 17 grade pe litoral. Dimineața și noaptea izolat se va forma ceață.
La Bucureşti, vremea va fi frumoasă și cu valori termice apropiate de cele normale pentru această dată. Cerul va fi mai mult senin, iar vântul va sufla slab și moderat. Temperatura maximă se va situa în jurul valorii de 28 de grade, iar cea minimă va fi de 11...14 grade.
II.
CALITATEA APELOR
2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, s-au înregistrat depăşiri ale mediei zilnice de 50 µg/m3 pentru PM10 (pulberi în suspensie cu diametrul sub 10 microni), în data de 15.09.2026, la staţiile cu indicativele B-2,TL-3. 

3.2. În domeniul solului şi vegetaţiei

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE ȘI DIGITALIZARE
Bd. Libertăţii, nr.12, Sector 5, Bucureşti

 Tel.: +4 021 408 9605
 e-mail: comunicare@mmediu.ro 
 website: www.mmediu.ro 

Bd. Libertăţii, nr.12, Sector 5, Bucureşti

 Tel.: +4 021 408 9605
 e-mail: comunicare@mmediu.ro 
 website: www.mmediu.ro 


